Oljeutslippet fra «Full City» sommeren 2009

Årsak

Bulkskipet «Full City» grunnstøtte på Såstein utenfor Langesund natt til 31. juli 2009. Dette skjedde etter at skipet slet seg på grunn av en kraftig storm i Skagerrak, etter å ha ankret opp utenfor Såstein. Kystverket opplyste 3. august at «Full City» begynte å drive klokken 23:50, 30. juli. Skipet drev så i nordlig retning i omtrent en halvtime før det gikk på grunn ved Såsteinen kl. 00:23, 31. juli. En losbåt observerte skipet mens det var i drift, men skipet selv varslet ikke om ulykken. Klokka 00:40 ble meldingen om havariet mottatt hos Hovedredningssentralen.

Omfang

Olje ble observert på utsiden av Jomfruland utenfor Kragerø, ved Bamble og i retning Risør. Skip på svenskekysten, ved Koster, observerte også olje der fra havaristen. Kystverket anslo mengden olje som slapp ut i sjøen til å være mellom 50 og 200 tonn. Oljen var, ifølge Kystverket, tungolje (bunkersolje) av typen IF 180. Lengst sør, mot Risør og Lyngør, ble det 2. august observert tynn oljefilm og noen oljeklumper. Mandag 3. august ble det meldt at oljen var blitt funnet på land så langt sør som Grimstad.
Tilsammen regnet man som et grovt estimat at rundt 120 km av kystlinjen mellom Grimstad og Larviksfjorden ble tilgriset av olje og måtte vaskes for hånd. Oljen traff land 180 steder og 250 personer måtte arbeide med opprydding fram til desember.
Vinteren 2009/2010 klarte ikke å fjerne den resterende forurensningen, slik at problemet fortsatte gjennom 2010.

Skadevirkninger

Den første dagen ble 120 fugler avlivet av viltnemnda i Bamble. Avlivingen av fugl ble støttet av Norges Miljøvernforbund, som argumenterte med at dette var det mest humane. 2. august la Direktoratet for naturforvaltning ned forbud mot mere skyting av tilsølt fugl, da truede fuglearter må berges, og varslet at all tilsølt fugl skulle vaskes. Norsk Ornitologisk Forening, NOAH - for dyrs rettigheter, Verdens Naturfond (WWF) og Norges Naturvernforbund bidro i forbindelse med vaskingen. Tre av artene som ble rammet av oljesølet, teist, hettemåke og makrellterne, er alle på den nasjonale rødlisten over arter som er truede eller sårbare. I deler av de rammede områdene var ca. ⅔ av fuglebestanden berørt. WWF varslet om at de hadde observert tilsølte steinkobber i nærheten av havaristedet. Situasjonen avslørte at det er stor faglig uenighet om hvordan skadet sjøfugl skal behandles og om vasking av disse har noen hensikt. Problemstillingen med vask av fugl kontra avliving går på hva som er mest humant. Forkjemperne for vasking mener man skylder fuglen et forsøk, og henviser til at 60 – 90 % av fuglen overlever frem til utsetting (normalt etter 3 – 4 uker (eller mer). Motstanderne mener fuglen har lidd nok og argumenterte med at fanging, transport, foring og vasking påfører villfuglen et unaturlig stress. 
En av de fugleartene som ble hardest rammet var ærfugl. Det ble anslått at 90 % av den oljeskadede fuglen var ærfugl. Ærfugl er en dykkand som også ved andre oljeforlis (MS «Rocknes») er blitt hardt rammet. Paradoksalt nok er oljesølområdet fra MS «Full City» det eneste området i landet hvor ærfugl kan jaktes på i jaktsesongen. Norges Miljøvernforbund fremmet etter ulykken krav om at ærfugljakta måtte stanses i minst to år.
På grunn av de topografiske forholdene på stedet, hvor blant annet store deler av strendene og havbunnen består av rullesteiner som vil holde på oljen, er det fryktet at det kan ta så mye som 10 – 15 år før skadevirkningene er borte.
Kystverket anslo at kostnadene forbundet med opprydding og berging kunne komme opp i 200 millioner kroner. Men det var også anslag som lå opp mot 500 millioner. Det var usikkert hvor mye av dette som vil bli dekket av rederens forsikring i reassuransegruppen The London P&I Club.

Opprydningsarbeidet

IUA Telemark, IUA Vestfold og IUA Aust-Agder (IUA=Interkommunalt utvalg mot Akuttforurensing) leder opprydningsarbeidet langs land. Kystverket har hovedansvaret for hele opprydningsarbeidet. Det nederlandske bergingsselskapet «Smith Salvage» fikk i oppdrag å losse skipet for olje og dette arbeidet startet 2. august. Sivilforsvaret ble engasjert i forbindelse med oppryddingen på land. Veolia Miljø var også engasjert og deltok med flere slamsuger-biler. Heimevernet har deltatt med flere 100 personer. I tillegg har frivillige blitt mobilisert. Den svenske Kustbevakningen sendte et av sine skip for å bistå. Den 3. august var så mange som 25 skip i arbeid med opprydding. Oppryddingen vil vare fram til desember med dagens innsatsnivå.
Skipet skal etter planen trekkes av grunnen mandag 17.august, for så å bli slepet inn til Ekstrand, der det vil bli lagt ved kaianlegget til nedlagte Langesund tankanlegg (Nato-anlegget). 
Etter å ha blitt tømt for olje og klargjort for videre slep, ble fartøyet 14. september slept videre til Göteborg for nærmere undersøkelser.

Reaksjoner

Miljøvernminister Erik Solheim nektet å koble ulykken sammen med temaet om oljeleting i Lofoten og Vesterålen og uttalte at «Det er ikke riktig, midt oppi dette, å gjøre norsk innenrikspolitikk av saken». Solheim sa også at «Dette er en miljøkatastrofe». 
Flere miljøvernorganisasjoner uttalte like etter ulykken at den ville bli verre enn «Server»-ulykken utenfor Fedje i Hordaland i 2007. Rune Kristoffersen, leder av Naturvernforbundet i Grenland, uttalte «Her ser vi tydelig resultatet av oljeaktiviteten her i landet. Vi har lenge advart mot at noe som dette kunne skje. Oljevernberedskapen i Norge er altfor dårlig, og det er bare å glemme nye prosjekter som oljeboring i Lofoten og den slags før noe blir gjort.» WWF krevde forbedret oljevernberedskap etter havariet.

Siktelse

Politiet i Telemark siktet mandag 3. august kapteinen på «Full City» etter paragraf 37 i Skipssikkerhetsloven, da de mente han var ansvarlig for «grov uaktsomhet, for manglende rapportering og for ikke å ha meldt fra om fare for sikkerhet og mannskap».